
PARLAMENTUL  ROMÂNIEI

CAMERA DEPUTAŢILOR
COMISIA JURIDICĂ, 




         Bucureşti,  8 decembrie 2010

DE  DISCIPLINĂ ŞI IMUNITĂŢI 


         Nr. PL.x. 639/2010
    
  RAPORT

                 asupra

proiectului de Lege pentru aprobarea Ordonanţei de urgenţă a Guvernului nr.85/2010 privind modificarea art.1 din Ordonanţa de urgenţă a Guvernului nr.116/2009 pentru instituirea unor măsuri privind activitatea de înregistrare în registrul comerţului
În temeiul dispoziţiilor art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.85/2010 privind modificarea art.1 din Ordonanţa de urgenţă a Guvernului nr.116/2009 pentru instituirea unor măsuri privind activitatea de înregistrare în registrul comerţului, trimis cu adresa nr. PL.x. 639 din 9 noiembrie 2010, înregistrat cu nr. 31/1001 din 12 noiembrie 2010.
Potrivit prevederilor art. 75 alin.(1) din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.

Senatul, în calitate de primă Cameră sesizată, a adoptat iniţiativa legislativă, în şedinţa din 26 octombrie 2010.

Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.1136 din 20 septembrie 2010.

Comisia pentru industrii şi servicii a avizat favorabil proiectul de lege, cu majoritate de voturi, în şedinţa din 24 noiembrie 2010, conform adresei nr.23/304/2010.
Comisia pentru politică economică, reformă şi privatizare a avizat favorabil proiectul de lege, cu unanimitate de voturi, în şedinţa din 16 noiembrie 2010, conform adresei nr.21/319/2010.
Iniţiativa legislativă supusă dezbaterii are ca obiect de reglementare modificarea art.1 din Ordonanţa de urgenţă a Guvernului nr.116/2009 pentru instituirea unor măsuri privind activitatea de înregistrare în registrul comerţului, aprobată cu modificări şi completări prin Legea nr.84/2010. Intervenţia legislativă este motivată, în Nota de fundamentare, prin faptul că există necorelări între art.1 şi art.12 din Ordonanţa de urgenţă, în ceea ce priveşte perioada de aplicabilitate a dispoziţiilor Ordonanţei de urgenţă, ceea ce este de natură a atrage interpretări diferite ale dispoziţiilor legale ce consacră competenţa de soluţionare a cererilor de înregistrare în registrul comerţului.

Art.1 şi art.12 alin.(2) din Ordonanţa de urgenţă nr.116/2009 prevedeau, la data publicării, faptul că Guvernul va adopta, la propunerea Ministerului Justiţiei, în termen de 6 luni de la data intrării în vigoare a actului normativ, proiectul de lege privind înfiinţarea, organizarea şi funcţionarea profesiei de registrator comercial, urmând ca până în acel moment, competenţa de soluţionare a cererilor de înregistrare în registrul comerţului şi, după caz, a altor cereri aflate în competenţa de soluţionare a judecătorului delegat, să aparţină directorului oficiului registrului comerţului de pe lângă tribunal şi/sau persoanei sau persoanelor desemnate de către directorul general al Oficiului Naţional al Registrului Comerţului.

Prin Legea nr.84/2010 de aprobare a Ordonanţei de urgenţă a Guvernului nr.116/2009, termenul de 6 luni a fost modificat, fiind de 4 luni de la data intrării în vigoare a legii de aprobare a ordonanţei de urgenţă. 

Legea nr.84/2010 a intrat în vigoare la data de 20 mai 2010, termenul de 4 luni împlinindu-se în data de 20 septembrie 2010. Ca urmare, de la acea dată, aplicabilitatea prevederilor Ordonanţei de urgenţă a Guvernului nr.116/2009 încetează, în condiţiile în care termenul nu este prorogat.

Termenul prevăzut de art.12 alin.(2), şi anume, de 4 luni de la data intrării în vigoare a legii de aprobare a ordonanţei de urgenţă, termen în care guvernul trebuia să adopte proiectul de lege privind înfiinţarea, organizarea şi funcţionarea profesiei de registrator comercial se împlineşte tot la data de 20 septembrie 2010, fără ca acest aspect să fie rezolvat.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din 7 decembrie 2010.

 
La dezbaterea proiectului de lege au participat, în calitate de invitate, doamna Lidia Bara – secretar de stat şi doamna Claudia Roşianu – director, din partea Ministerului Justiţiei.
La dezbateri au fost prezenţi 27 deputaţi din numărul total de 27 de membri ai Comisiei juridice, de disciplină şi imunităţi. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor raportul de adoptare a proiectului de Lege pentru aprobarea Ordonanţei de urgenţă a Guvernului nr.85/2010 privind modificarea art.1 din Ordonanţa de urgenţă a Guvernului nr.116/2009 pentru instituirea unor măsuri privind activitatea de înregistrare în registrul comerţului, în forma adoptată de Senat.
În raport cu obiectul şi conţinutul reglementării, proiectul de lege face parte din categoria legilor ordinare.
                            PREŞEDINTE,                                      
  SECRETAR,

                             Daniel BUDA                             
  Gabriel ANDRONACHE

Consilier parlamentar,

Rodica Penescu

